Turžėnai
Turžėnai – kaimas Jonavos rajono savivaldybės pietvakariuose, Neries ir Šešuvos santakoje, prie senojo plento  A6  Kaunas–Zarasai–Daugpilis . Kaimas išsidėstęs dviem aukštais – apatinėje ir viršutinėje upės terasoje. Viršutiniame aukšte prie senojo plento išlikęs XIX a. pašto stoties (statyta 1833–1835 m. klasicizmo stiliumi; projekto autorius Žozefas Puasjė) pastatų kompleksas. Apatinis aukštas yra prie Neries. Ties Turžėnais yra Druskelės rėva (akmenuota upės sekluma), kurioje iš vandens kyšo apie 5 m ilgio ir 3–4 m aukščio granito luotas – Gaidelio akmuo, didžiausias Lietuvos upių akmuo (gamtos ir archeologijos paminklas).